賦黄任道韓幹馬
作者：王令
朝代：宋

paragraphs: 天寶天子盛天廐，吐蕃入馬上天壽。
紫衣馭吏偏坐前，騎入都門不容驟。
西極苜蓿得氣肥，六閑飛黄卧嗟瘦。
千秋殿下誰把筆，當時人無出幹右。
傳聞三馬同日死，死魄到紙氣方就。
鐡勒夹口重兩衘，墨絲丱尾合雙紐。
天門未上人就觀，老胡驚嗟失開口。
生搜朔野空毛羣，死斷世工無後手。
當時天子惜不傳，送入御府置官守。
胡塵勃欎燕薊来，宫闕蕭騷既焚後。
誰棄千金出手收，足踏萬里避奔走。
幾經蹂蹀道邊塵，今日寜無紙上垢。
罇前病客不識畫，但驚馬氣世未有。
冀北駿骨無時無，生不逢幹死空朽。
世工無手不肯休，任使氣骨陋如狗。